**Τμήμα Θεωρίας και Ιστορίας της Τέχνης – Ανωτάτη Σχολή Καλών Τεχνών**

**Διδάσκων: Γιάννης Κουκουλάς**

**ΕΡΓΑΣΙΑ ΣΤΟ ΣΕΜΙΝΑΡΙΑΚΟ ΜΑΘΗΜΑ**

**«ΔΙΕΙΚΟΝΙΚΟΤΗΤΑ ΣΤΗΝ ΕΙΚΟΝΟΓΡΑΦΗΜΕΝΗ ΑΦΗΓΗΣΗ»**

Η εργασία στο σεμιναριακό μάθημα «Διεικονικότητα στην Εικονογραφημένη Αφήγηση» είναι υποχρεωτική για τους φοιτητές και τις φοιτήτριες και στην τελική βαθμολογία συνυπολογίζονται η γραπτή εργασία, η προφορική της παρουσίαση και η συμμετοχή κατά τη διάρκεια των μαθημάτων.

**Οδηγίες για τις εργασίες**

Κάθε εργασία πρέπει να είναι δομημένη ως εξής:

1. Εισαγωγή

Σε 300 λέξεις περίπου θα πρέπει να εισαγάγετε τον αναγνώστη/την αναγνώστρια στο θέμα που πραγματεύεστε, να δώσετε περιληπτικά κάποια ιστορικά και θεωρητικά στοιχεία που άπτονται της μελέτης σας και να επεξηγήσετε συνοπτικά την πορεία που θα ακολουθήσετε κατά την ανάπτυξη του θέματος αναφερόμενοι/αναφερόμενες ενδεχομένως και σε παρόμοιες ή παρεμφερείς μελέτες που ήρθαν εις γνώσιν σας ή να τονίσετε την πιθανή απουσία αντίστοιχων μελετών.

1. Κύριο Μέρος

Μπορείτε να επιλέξετε εσείς, με δική σας πρωτοβουλία, αν το κύριο μέρος θα είναι χωρισμένο σε υποκεφάλαια που το καθένα θα τιτλοφορείται αναλόγως ή θα αποτελείται από ενιαίο κείμενο με ή χωρίς τίτλο (προτείνεται το πρώτο). Στο μέρος αυτό θα αναφερθείτε σε ιστορικά στοιχεία που συνδέουν το θέμα σας με την πραγματικότητα (π.χ. αποσαφηνίσεις εννοιών), σε κάποιους βασικούς ορισμούς, σε πολύ περιληπτικά βιογραφικά στοιχεία για τον/την/τους/τις δημιουργό/δημιουργούς του/των έργου/έργων που μελετάτε καθώς και σε παρελθόντα ή μελλοντικά έργα (αν το κρίνετε απαραίτητο), σε θεωρητικά δεδομένα με τις αντίστοιχες (αν υπάρχουν) αναφορές σε έργα άλλων σύγχρονων (με τον/την εξεταζόμενο/εξεταζόμενη) δημιουργών που σχετίζονται με το έργο και τον/την δημιουργό που μελετάτε καθώς και οτιδήποτε πιστεύετε πως συνδέει το εξεταζόμενο έργο με ρεύματα, τάσεις, τεχνοτροπίες, ομάδες καλλιτεχνών που προηγήθηκαν, εντάσσοντάς το, αν είναι δυνατόν, σε κάποια γενικότερη κατηγορία έργων. Μπορείτε να αναφερθείτε σε ιστορικά και θεωρητικά στοιχεία από παραδείγματα εικονογραφημένων αφηγήσεων και της τέχνης γενικότερα που κρίνετε πως είναι απαραίτητα στην επιχειρηματολογία σας. Απαραιτήτως θα αναφερθείτε στο σχεδιαστικό στυλ, στη γλώσσα, στην αφηγηματική τεχνική, σε πιθανές τεχνικές και καλλιτεχνικές καινοτομίες και ιδιαιτερότητες, στις συμβάσεις που ενδεχομένως ακολουθούνται (ή όχι), στις ονοματοποιίες και σε οποιοδήποτε άλλο τεχνικό χαρακτηριστικό κρίνετε χρήσιμο. Θα αναφερθείτε οπωσδήποτε στο θέμα του έργου, στα πρωταγωνιστικά πρόσωπα και στον τρόπο που αποδίδονται σχεδιαστικά, στους χαρακτήρες και το βαθμό ανάπτυξής τους επιχειρώντας πάντοτε να συνδέσετε το έργο με τον κόσμο «εκεί έξω». Μην ξεχνάτε ποτέ πως στην εικονογραφημένη αφήγηση, συνδυάζεται η εικόνα με το λόγο με πολλαπλασιαστικό και όχι αθροιστικό τρόπο. Η εικόνα και ο λόγος αναπτύσσονται και λειτουργούν αλληλένδετα, επομένως το έργο μπορεί να κριθεί μόνο στο σύνολό του. Επίσης οι εικονογραφημένες αφηγήσεις στην συντριπτική τους πλειονότητα είναι δημιουργημένες και προορισμένες για δημοσίευση σε βιβλία, εφημερίδες και έντυπα κάθε είδους, δηλαδή απευθύνονται σε μαζικό κοινό και αναπαράγονται σε πολλαπλά αντίτυπα, κάτι που πρέπει να λάβετε υπόψη σας. Χρήσιμο θα είναι, δηλαδή, να αναφέρετε πού και πότε δημοσιεύτηκε το έργο (κάθε έργο) που μελετάτε, τι κυκλοφορία είχε, αν μεταφράστηκε ή όχι σε άλλες γλώσσες, ποια ήταν η υποδοχή του από κοινό και κριτικούς, αν γνώρισε επανεκδόσεις ή συνέχειες κ.λπ. Σε ό,τι γράφετε προσπαθήστε να είστε σαφείς και να τονίζετε την προσωπική σας κρίση, γνώμη και άποψη είτε αυτή είναι θετική είτε αρνητική για το έργο ή/και επιμέρους χαρακτηριστικά του. Μη διστάσετε να αναφέρετε αντίστοιχες κρίσεις, γνώμες και απόψεις ερευνητών, θεωρητικών, ιστορικών, μελετητών, συγγραφέων, δημοσιογράφων που συμφωνούν με εσάς αλλά ακόμη περισσότερο, επιχειρηματολογήστε «μαχητικά» για οτιδήποτε πιστεύετε ότι διαφοροποιεί τη γνώμη σας από αντίθετες απόψεις του παρελθόντος. Η ιστορία, η θεωρία και η κριτική της τέχνης προχωρούν με διαλεκτικό τρόπο, χωρίς θέσφατα, η γνώμη σας και η κριτική σας ματιά είναι απαραίτητες! Ο σκοπός της εργασίας είναι να συνεργαστείτε με την κριτική πλευρά του εαυτού σας και να την ενεργοποιήσετε καθώς και να αποκτήσετε εμπειρίες αλλά πάνω απ’ όλα αυτοπεποίθηση στο να επιχειρηματολογείτε πάνω στην τέχνη. Σε κάθε εργασία -χωρίς αυτό να είναι απαραίτητο- μπορείτε να έρθετε σε επαφή με δημιουργούς, με εκδότες, με ιστορικούς, να συζητήσετε μαζί τους και να αξιοποιήσετε την εμπειρία αυτή καταγράφοντας τα συμπεράσματά σας.

Η εργασία πρέπει να κυμαίνεται μεταξύ 3.000 – 4.000 λέξεων (χωρίς αυτό να σας περιορίζει σε περίπτωση που επιθυμείτε να είστε πιο εκτενείς, αλλά σας παρακαλώ να αποφύγετε τις υπερβολές).

1. Επίλογος – Συμπεράσματα

Σε περίπου 300 λέξεις πρέπει να συνοψίσετε τα συμπεράσματα σας, αναφέροντας τα κεντρικά σημεία της μελέτης σας , προτείνοντας ταυτόχρονα ενδεχόμενες μελέτες που πρέπει να γίνουν στο μέλλον στο συγκεκριμένο θέμα ή σε παρεμφερή θέματα.

Η εργασία θα πρέπει απαραιτήτως να έχει εξώφυλλο με τον τίτλο και τα προσωπικά σας στοιχεία (ονοματεπώνυμο, ΑΜ) καθώς και τίτλο μαθήματος, έτος εκπόνησης, τμήμα και σχολή. Οπωσδήποτε πρέπει να υπάρχει σελιδαρίθμηση. Η βιβλιογραφία σας και οποιοσδήποτε σχολιασμός, παραπομπή ή διευκρίνιση θεωρείτε πως δεν ταιριάζει στον κορμό του κειμένου σας θα πρέπει να αναφέρονται με τη χρήση εκθετών με αύξοντες αριθμούς μέσα στο κείμενο και παραπομπή για κάθε αναφορά στο υποσέλιδο, δηλαδή στη βάση της σελίδας. Στο τέλος της εργασίας θα πρέπει να υπάρχει ολόκληρη η βιβλιογραφία σας με βάση τα πρότυπα βιβλιογραφίας που έχετε διδαχθεί και θεωρούνται ευρέως αποδεκτά (και θα επαναλάβουμε και κατά τη διάρκεια του εξαμήνου). Στο θέμα των παραπομπών πρέπει να είστε ιδιαίτερα προσεκτικοί και προσεκτικές. Οτιδήποτε (κυριολεκτικά οτιδήποτε!) γράφετε και αποτελεί στοιχείο παρμένο από κάποια πηγή πρέπει να αναφέρεται ρητά! Όταν μεταφέρετε αυτούσιες φράσεις οπωσδήποτε πρέπει να μπαίνουν εντός εισαγωγικών με την κατάλληλη παραπομπή. Οποιαδήποτε χρήση, άμεσα ή έμμεσα, κειμένου –όσο μικρό κι αν είναι– από οποιαδήποτε πηγή, δεν αναφέρεται στην πηγή, είναι σοβαρότατο ατόπημα (plagiarism) και πρέπει να αποφευχθεί!

Συστήνεται να παραδώσετε την εργασία δακτυλογραφημένη και συραμμένη και, αν επιθυμείτε, να ενθέσετε είτε μέσα στο κείμενο είτε να παραθέσετε ως παράρτημα ορισμένες ενδεικτικές εικόνες. Προσέξτε ιδιαιτέρως την παρουσίασή σας και την ορθογραφία σας. Να βάζετε παραγράφους! Σε περίπτωση που δε διαθέτετε εμπειρία στη χρήση ηλεκτρονικού υπολογιστή ή δεν είστε εξοικειωμένοι με τη χρήση του μπορείτε να ζητήσετε τη βοήθεια των συμφοιτητών και των συμφοιτητριών σας ή/και του διδάσκοντος, να χρησιμοποιήσετε τους υπολογιστές και τους εκτυπωτές της σχολής, να αναζητήσετε οποιαδήποτε βοήθεια καθώς στους χαλεπούς καιρούς που διανύουμε, η αλληλεγγύη και η αλληλοβοήθεια είναι απαραίτητα στοιχεία. Φροντίστε, επίσης, να είναι προσεγμένες όλες οι βιβλιογραφικές αναφορές σας με βάση τα πρότυπα βιβλιογραφίας.

**Οδηγίες για τις παρουσιάσεις**

Κατά την παρουσίαση της εργασίας σας στους συναδέλφους και στις συναδέλφισσες σας θα πρέπει να περιοριστείτε αυστηρά στα 15 λεπτά. Πριν την παρουσίαση σας θα διανείμετε στους συναδέλφους και στις συναδέλφισσές σας ένα συνοπτικό handout (1 – 2 σελίδες) με τον τίτλο, τους βασικούς άξονες, λίγες εικόνες αν επιθυμείτε και τα συνοπτικά συμπεράσματα της μελέτης σας. Η παρουσίασή σας θα γίνει με τη χρήση κάποιου προγράμματος παρουσίασης (π.χ. powerpoint) με τη χρήση προτζέκτορα και προβολή σε οθόνη για κοινό (ή ηλεκτρονικά μέσω της πλατφόρμας του μαθήματος στην απευκταία περίπτωση τηλεεκπαίδευσης). Τηρείστε ευλαβικά τον περιορισμό χρόνου ώστε να προφτάσετε να πείτε αυτά που θέλετε τονίζοντας ιδιαιτέρως την προσωπική σας γνώμη και τα συμπεράσματά σας. Αποφύγετε να είστε ιδιαίτερα λεπτομερείς ως προς την υπόθεση καθώς πρέπει να έχετε στο νου σας ότι το κοινό σας, ενδεχομένως, δεν είναι εξοικειωμένο με το έργο που παρουσιάζετε και του αρκεί να ξέρει μόνο τα βασικά στοιχεία. Το κοινό σας ενδιαφέρεται περισσότερο για αυτά που καθιστούν το έργο που παρουσιάζετε ξεχωριστό και ιδιαίτερο (με θετικό ή αρνητικό τρόπο), επιθυμεί να ακούσει την προσωπική σας γνώμη και όχι μια ανιαρή περίληψη υπόθεσης ή μια διαφήμιση έργου τέχνης. Σε κάθε σελίδα που θα παρουσιάσετε φροντίστε να μην υπάρχουν πολλές λέξεις (κάποιοι/κάποιες υποστηρίζουν ότι κάθε σελίδα παρουσίασης δεν πρέπει να περιέχει περισσότερες από 30 λέξεις). Εστιάστε σε λέξεις-κλειδιά, συμπεράσματα, ιδιαιτερότητες, ειδοποιούς διαφορές και όχι σε κοινότοπες αναπαραγωγές τετριμμένων πληροφοριών. Φροντίστε να παρουσιάσετε αντιπροσωπευτικές εικόνες του έργου με ενδεχόμενες επισημάνσεις πάνω σε αυτές – μην δείξετε πάρα πολλές εικόνες παρά μόνο όσες κρίνετε απολύτως απαραίτητες για να υποστηρίξετε τα επιχειρήματά σας.

**ΠΡΟΤΕΙΝΟΜΕΝΕΣ ΕΡΓΑΣΙΕΣ**

Τα θέματα που ακολουθούν είναι ενδεικτικά και «προτεινόμενα». Αυτό σημαίνει ότι ο φοιτητής ή η φοιτήτρια μπορεί να επιλέξει οποιοδήποτε θέμα από τα προτεινόμενα, μπορεί ωστόσο να προτείνει και ο ίδιος/η ίδια όποιο θέμα επιθυμεί. Κάθε θέμα που δεν περιλαμβάνεται στις προτεινόμενες εργασίες είναι ευπρόσδεκτο αρκεί να συζητηθεί μεταξύ μας και να το (συν)αποφασίσουμε.

1. *Η Πάππισα Ιωάννα* (Δημήτρης Χατζόπουλος) – Σε συνδυασμό με το ομώνυμο έργο του Λευτέρη Παπαθανάση
2. *Λουκρητία η Διαχρονική* (Αρκάς)
3. *Masterpiece* (Robert Sikoryak) – Μόνο ή σε συνδυασμό με άλλα έργα του Robert Sikoryak όπως το *The Unquotable Trump*, το *Terms and Conditions* κ.ά.
4. *The Simpsons* (Matt Groening κ.ά.) (τηλεοπτική σειρά ή/και κόμικς)
5. *Futurama* (Matt Groening κ.ά.) (τηλεοπτική σειρά ή/και κόμικς)
6. *Disenchantment* (Matt Groening κ.ά.) (τηλεοπτική σειρά)
7. *Toy Story* (John Lasseter κ.ά.) (4 ταινίες)
8. *Art Ops* (Shaun Simon – Mike Allred)
9. *The Electric Sublime* (Maxwell Price – Martin Morazzo)
10. *Army @ Love, The Art of War* (Rick Veitch – Gary Erskine)
11. *Bumf* (Joe Sacco)
12. *To See the Stars – The Urban Adventures of Giuseppe Bergman* (Milo Manara)
13. *Αϊβαλί* (Soloup)
14. *Ο Συλλέκτης* (Soloup)
15. *Deadpool Killustrated* (Cullen Bunn κ.ά.)
16. *Το Ημερολόγιο της Άννα Φρανκ* (Άρι Φόλμαν *–* Νταβίντ Πολόνσκυ) – Σε συνδυασμό με άλλες εκδοχές του ίδιου έργου
17. *Mutts* (Patrick McDonnell)
18. *Little Annie Fanny* (Harvey Kurtzman – Will Elder)
19. *Αστερίξ* (Rene Goscinny – Albert Uderzo)
20. *Μεφίστο* (Δημήτρης Καμμένος)
21. *Το Διαφθορείο των Μουσών* (Gradimir Smudja)
22. *Θεία Κωμωδία* (Gary Panter)
23. *Το Σκορποχώρι* (Τάσος Ζαφειριάδης) – Σε συνδυασμό με το ομαδικό έργο *The Very Closed Circle*

Εκτός από συγκεκριμένο έργο μπορείτε να επιλέξετε να εκπονήσετε εργασία πάνω σε κάποιο θέμα και όχι σε ένα και μόνο έργο. Για παράδειγμα μπορείτε να αναλάβετε την προσαρμογή σε κόμικς κάποιου λογοτεχνικού έργου (π.χ. *Η Μεταμόρφωση* του Φραντς Κάφκα, η *Αλίκη στη Χώρα των Θαυμάτων*) ή κάποιας βιογραφίας (π.χ. η βιογραφία του Τσε Γκεβάρα). Μπορείτε επίσης να αναλάβετε τις εικονογραφημένες εκδοχές λογοτεχνικών έργων σε ειδικές εκδόσεις (π.χ. Κλασικά Εικονογραφημένα), τις παρωδίες – προσαρμογές λογοτεχνικών έργων ή κινηματογραφικών ταινιών σε κόμικς του Ντίσνεϋ (π.χ. *Metropolis*, *Μόμπυ Ντικ*, τα έργα του Χ. Φ. Λάβκραφτ κ.ά.) ή τις παρουσίες συγκεκριμένων εικαστικών έργων σε εικονογραφημένες αφηγήσεις (π.χ. το *Πρόγευμα στη Χλόη*, η *Ολυμπία*, ο *Μυστικός Δείπνος*, η *Μόνα Λίζα*, η *Πιετά*, το *Μάθημα Ανατομίας*, η *Δημιουργία του Αδάμ*, η *Γκερνίκα*, η *Σχεδία της Μέδουσας*, η *Ελευθερία Οδηγεί το Λαό*, η *Κραυγή*, το *American Gothic*, ο *Περιπλανώμενος πάνω από τη Θάλασσα της Ομίχλης*, το *Nighthawks*, το *Φιλί*, ο *Άγγελος*, το *Whaaam* κ.ά.) ή γνωστών φωτογραφιών (Ιβοζίμα, Αμερικανικές ναπάλμ στο Βιετνάμ, βασανιστήρια στο Άμπου Γκράιμπ, η *Πύλη του Άουσβιτς* κ.ά.) ή σκηνές κινηματογραφικών ταινιών (*Έβδομη Σφραγίδα*, *Όσα Παίρνει ο Άνεμος*, *Ο* *Πρωτάρης*, *Το* *Μωρό της Ρόζμαρυ, Θωρηκτό Ποτέμκιν* κ.ά.). Σε κάθε περίπτωση θα πρέπει να συσχετίσετε το έργο με άλλα έργα και να αναφερθείτε σε έννοιες όπως η παρωδία, η ιδιοποίηση, η προσαρμογή, η διασκευή, η διασημειωτική μετάφραση κ.λπ.

Τις επόμενες ημέρες θα πούμε περισσότερα, καλή συνέχεια!